
Austatud esimees
Tööhõive- ja sotsiaalkomisjonile tehti kõnealuse menetluse raames ülesandeks esitada Teie komisjonile arvamus ning komisjon otsustas selle esitada kirja vormis.
Tööhõive- ja sotsiaalkomisjon arutas asja ning otsustas oma 18. juuli 2023. aasta koosolekul paluda vastutaval eelarvekomisjonil lisada oma resolutsiooni ettepanekusse järgmised ettepanekud.
Lugupidamisega
Dragoş Pîslaru


ETTEPANEKUD
A.	arvestades, et praegune olukord oma kõrge inflatsiooni ja mitme samaaegse kriisiga on avaldanud suurt survet mitmeaastase finantsraamistiku praegustele ülemmääradele ning ammendanud varud, mis on vajalikud praeguste ja tulevaste ELi probleemide lahendamiseks, ELi pikaajaliste eesmärkide täitmiseks ning selleks, et EL suudaks säilitada piisava investeeringute taseme ELi programmides ja poliitikavaldkondades, sealhulgas sellistes olulistes prioriteetides nagu õiglane, rohe- ja digiüleminek; arvestades, et need kriisid mõjutavad ELi sotsiaalset ja majanduslikku olukorda, muu hulgas ELi tööturge ja elutingimusi, ning võivad avaldada negatiivset mõju majanduskasvule ja tööhõivele; arvestades, et ELi eelarve peab tõhusalt reageerima muutuvatele vajadustele ja toetama neid kriiside korral, eriti olukorras, kus kiirenev inflatsioon ning toidu- ja energiahindade kiire tõus kogu ELis mõjutavad kõige haavatavamaid elanikkonnarühmi, suurendavad veelgi ebavõrdsust ning süvendavad vaesust; arvestades, et palgad ei tõuse prognooside kohaselt inflatsiooniga võrreldavas tempos ja sellest tulenevalt kaotavad töötajad ostujõudu ja nende elutingimused võivad halveneda; arvestades, et see tekitab ka suuremat survet sotsiaalpoliitika suutlikkusele ja automaatsetele stabilisaatoritele, nagu riiklikud töötusskeemid;
B. 	arvestades, et ligikaudu 96,5 miljonit eurooplast ehk 21,9 % ELi elanikkonnast on praegu vaesuse ja sotsiaalse tõrjutuse ohus ning 24,7 % ELi lastest on vaesuse ja sotsiaalse tõrjutuse ohus; arvestades, et 2021. aastal korraldatud kogu liitu hõlmavas uuringus[footnoteRef:1] väitis ligikaudu 34 miljonit eurooplast ehk peaaegu 6,9 % liidu elanikkonnast, et nad ei saa oma kodu piisavalt kütta; arvestades, et energiaostuvõimetuse vaatluskeskuse hinnangul mõjutab energiaostuvõimetus ELis kokku enam kui 50 miljonit leibkonda;  [1:  Kliimameetmete sotsiaalfondi määruse põhjendus 13:
https://eur-lex.europa.eu/legal-content/ET/TXT/?uri=CELEX%3A32023R0955&qid=1686746723482] 

C.	arvestades, et Euroopa sotsiaalõiguste samba tegevuskavas seatakse eesmärgiks, et vähemalt 78 % ELi elanikkonnast vanuses 20–64 aastat oleks tööga hõivatud, et vähemalt 60 % kõigist täiskasvanutest osaleks igal aastal koolitusel ning et vaesuse või sotsiaalse tõrjutuse ohus olevate inimeste arv väheneks vähemalt 15 miljoni võrra, sealhulgas vähemalt 5 miljoni lapse võrra; arvestades, et tegevuskavas võeti vastu ka mitu ettepanekut, et saavutada need eesmärgid 2030. aastaks; arvestades, et praeguses olukorras muutub nende eesmärkide saavutamine keerukamaks, võttes arvesse vaesuse ja töötuse prognoositud kasvu; arvestades, et sotsiaalkaitsesüsteemid on tõsise surve all, et leevendada kriisi sotsiaalseid tagajärgi, toetada pagulasi ning tagada kõigile inimväärsed elamistingimused ja juurdepääs sellistele kvaliteetsetele olulistele teenustele nagu tervishoid, haridus ja eluase;
D.	arvestades, et kvalifitseeritud tööjõud on väga oluline, et tagada sotsiaalselt aus ja õiglane rohe- ja digiüleminek ning tugevdada liidu kestlikku konkurentsivõimet ja vastupanuvõimet negatiivsetele välistele vapustustele; arvestades, et asjakohasemad ja paremini sobivad oskused pakuvad uusi väljavaateid ning lubavad inimestel täielikult osaleda tööturul, ühiskonnas ja demokraatias, rakendada rohe- ja digipöörde võimalusi ja saada neist kasu ning kasutada oma õigusi; arvestades, et Euroopa oskusteaasta eesmärk on toetada ümber- ja täiendusõppe kaudu liidu sotsiaalse turumajanduse kestlikku kasvu ja tegeleda oskuste nappusega, mida kogeb 77 % ettevõtjatest[footnoteRef:2] kogu liidus, et suurendada selle konkurentsivõimet ja aidata kaasa kvaliteetsete töökohtade loomisele; [2:  https://commission.europa.eu/strategy-and-policy/priorities-2019-2024/europe-fit-digital-age/european-year-skills-2023_et] 

E	arvestades, et sellised taasterahastu „NextGenerationEU“ programmid nagu ReactEU, õiglase ülemineku fond ning taaste- ja vastupidavusrahastu on taganud majanduse majanduslikult ja sotsiaalselt kestliku, õiglase, kaasava ja mittediskrimineeriva taastumise; arvestades, et komisjonis heaks kiidetud eriolukorras töötuseriski leevendamiseks pakutava ajutise toetuse Euroopa rahastu (TERA) on olnud edukas; arvestades, et Euroopa strateegilise tehnoloogia platvorm (STEP) on üks osa Euroopa reageeringust vajadusele suurendada investeeringuid kriitilise tähtsusega ja kujunemisjärgus tehnoloogiatesse Euroopas, tegeleda tööjõupuuduse ja vajaminevate oskustega, ning selle eesmärk on tugevdada Euroopa suveräänsust ja julgeolekut, parandada liidu konkurentsivõimet ning rohe- ja digipööret;
1.	rõhutab ELi eelarve keskset rolli liidu poliitiliste prioriteetide saavutamisel, sealhulgas rohe- ja digipöörde õnnestumisel, pöörates erilist tähelepanu äärealadele ja äärepoolseimatele piirkondadele, energiamahukatele sektoritele ja madala kvalifikatsiooniga töötajatele, et anda neile ümber- ja täiendõpet, luua kvaliteetseid töökohti ja inimväärseid töötingimusi; rõhutab piisavate palkade ja sotsiaalkindlustuskaitse, kõrgete töötervishoiu ja tööohutuse standardite ning sooliselt tasakaalustatud võimaluste tähtsust vaesuse kaotamisel, ebavõrdsuse vähendamisel ning kaasava ja sotsiaalselt õiglase, kestliku ja mittediskrimineeriva taastumise edendamisel; juhib tähelepanu sellele, et koondamiste drastilise mõju vältimiseks on vaja tugevaid riiklikke sotsiaalkaitsesüsteeme, lühendatud tööaja kavasid ning eluasemetoetusi abivajajatele; tunnistab, kui oluline on edendada majanduskasvu, strateegilist autonoomiat ja energiasõltumatust, pakkudes samal ajal tugevat toetust eelkõige nooremale põlvkonnale, lastele, peredele, töötajatele ning väikestele ja keskmise suurusega ettevõtjatele, ning edendada kestlikku arengut, mis ei jäta kedagi kõrvale, tagades ühtekuuluvuse ja ülespoole suunatud sotsiaalse lähenemise; nõuab, et erilist tähelepanu pöörataks madala sissetulekuga ja haavatavatele rühmadele, näiteks vaesuses või vaesuse ja sotsiaalse tõrjutuse ohus olevatele inimestele, toetades samal ajal keskmise sissetulekuga leibkondi, tagades, et nad jäävad meie ühiskonna selgrooks ja et neil on piisavad kasvuvõimalused, et edendada üldist majanduslikku ja sotsiaalset ühtekuuluvust; rõhutab ka, kui oluline on tagada COVID-19 kriisi järel tugevam Euroopa terviseliit, edendades õigusriigi põhimõtet, ELi väärtusi ja põhiõigusi, kindlustades suuremaid ja võrdseid võimalusi kõigi jaoks ning tagades oma rahva jaoks tugevama liidu ülemaailmsel areenil;
2.	juhib tähelepanu asjaolule, et majanduslik ja poliitiline keskkond on pärast kehtiva mitmeaastase finantsraamistiku üle peetud läbirääkimisi muutunud; rõhutab, et 2020. aastal kokku lepitud praeguse mitmeaastase finantsraamistiku suurus ja struktuur ei suuda kiiresti reageerida uutele probleemidele ja tulevastele kriisiolukordadele ega nendega toime tulla, säilitades samal ajal investeeringud ELi programmidesse ja poliitikasse, ning et olukord rubriigis 2b on äärmiselt murettekitav väga piiratud varude ja kõrgest inflatsioonist tingitud suure surve tõttu; väljendab heameelt selle üle, et komisjon esitas mitmeaastase finantsraamistiku muutmise ettepaneku, mis sisaldab kestlikku lahendust suurenenud võlakulude tagasimaksmiseks (EURI rahastu), kaitstes seeläbi taasterahastu „NextGenerationEU“ programme kärbete eest ning tekitades ruumi erivahendite jaoks, nagu taaste- ja vastupidavusrahastu, ReactEU, õiglase ülemineku fond ja InvestEU; on siiski veendunud, et see ettepanek ei ole proportsioonis ELi ambitsioonidega, ning kordab seetõttu oma üleskutset vaadata 2021.–2027. aasta mitmeaastane finantsraamistik kiiresti, põhjalikult ja ambitsioonikalt läbi koos suurema eelarve ja uute rahaliste vahenditega, et toetada kestlikku majanduskasvu ja investeeringuid ning toetada strateegia „Euroopa 2020“ strateegilisi eesmärke, kestliku arengu tegevuskava aastani 2030 ning vahendeid, mis on ette nähtud uutes õigusaktides, nagu nullnetotööstuse määruse kohased Euroopa nullnetotööstuse akadeemiad ning Euroopa sotsiaalõiguste sambas ja Porto deklaratsioonis sätestatud algatused; rõhutab vajadust säilitada piisavad vahendid ühtekuuluvuse, majandusliku ja sotsiaalse lähenemise jaoks ning viia ellu olulised poliitikad, nagu õiglane, rohe- ja digiüleminek, ning võimaldada ELil lähiaastatel uute väljakutsetega toime tulla; 
3.	on seisukohal, et mitmeaastase finantsraamistiku muutmisel tuleb arvesse võtta mitmeid küsimusi, nimelt suurema paindlikkuse ja piisavate vahendite tähtsust mitmeaastases finantsraamistikus, et toetada kestlikku majanduskasvu ja investeeringuid ning mõjusalt tegeleda COVID-19 pandeemia ja Ukraina-vastase Venemaa agressioonisõja sotsiaalsete ja tööturumõjudega, eelkõige töötusega; tuletab meelde, et kehtiva mitmeaastase finantsraamistiku raames otsustatud programmidest ja nende rahastamispakettidest tuleks kinni pidada, ning nõuab, et mitmeaastase finantsraamistiku ja 2027. aasta järgse mitmeaastase finantsraamistiku läbivaatamisel tugevdataks sotsiaalseid prioriteete ja sotsiaalseid investeeringuid, et tagada ELi eelarve tugev ja ambitsioonikas sotsiaalne mõõde;
4.	rõhutab liidu fondide ja rahastamisvahendite, sealhulgas taaste- ja vastupidavusrahastu ning REPowerEU otsustavat rolli majanduslikult ja sotsiaalselt kestliku, õiglase, kaasava ja mittediskrimineeriva taastumise tagamisel; rõhutab, et Euroopa Sotsiaalfond+ (ESF+) peab jätkuvalt olema peamine liikumapanev jõud liidu sotsiaalse mõõtme tugevdamisel kooskõlas Euroopa sotsiaalõiguste samba põhimõtetega; tuletab meelde, et ESF+ on ka ELi peamine vahend liikmesriikide, inimeste ja piirkondade toetamiseks kõrge tööhõivetaseme saavutamisel, millega peavad kaasnema piisavad palgad, inimväärsed töötingimused, tervislik töökeskkond ja sotsiaalkindlustuskaitse, et luua õiglane sotsiaalkaitse ning arendada kvalifitseeritud, konkurentsivõimelist ja vastupidavat tööjõudu, kes on valmis üleminekuks rohelisele ja digitaalsele majandusele tulevases töömaailmas, kaasava ja sidusa ühiskonna ülesehitamiseks, et kaotada vaesus, ning Euroopa sotsiaalõiguste sambas sätestatud põhimõtete elluviimiseks; nõuab seetõttu, et ESF+ eelarvet suurendataks märkimisväärselt, eelkõige ühiskonna kõige vaesemate jaoks; juhib tähelepanu koondatud töötajate toetuseks loodud Globaliseerumisega Kohanemise Euroopa Fondi (EGF), Õiglase Ülemineku Fondi (JTF), ReactEU (koos lisavahenditega ESF+ jaoks), noorte tööhõive algatuse ja enim puudust kannatavate isikute jaoks loodud Euroopa abifondi (FEAD) tähtsusele;
5.	tunnistab, et ESF+ ning taaste- ja vastupidavusrahastu peavad aitama kaasa Euroopa sotsiaalõiguste samba rakendamisele, rakendades selle põhimõtteid ja integreerides sotsiaalsed eesmärgid kõigisse taasterahastuga „NextGenerationEU“ seotud asjakohastesse õigusaktidesse, poliitikasse ja rakenduskavadesse; rõhutab, et Portos vastu võetud Euroopa sotsiaalõiguste samba tegevuskava ja eesmärkide ajakohastamiseks ja rakendamiseks tuleks eraldada piisavad vahendid, toonitab, et taaste- ja vastupidavusrahastul on olnud oluline roll kriisi leevendamisel ning see peaks olema eeskujuks tulevaste kriiside korral, ning rõhutab vajadust tugevdada sotsiaalhoolekandesüsteeme ja investeerida sotsiaalkindlustusse, tervishoiu ja hariduse kättesaadavusesse, taskukohasesse eluasemesse, kvaliteetsesse tööhõivesse, kvaliteetsesse koolitusse ja sotsiaalteenustesse haavatavate rühmade jaoks; on seisukohal, et märkimisväärne osa rahalistest vahenditest tuleks eraldada sotsiaalseteks investeeringuteks, et tugevdada sotsiaalhoolekandesüsteeme ja investeerida sotsiaalkindlustusesse, tervishoiu ja hariduse kättesaadavusesse, taskukohastesse eluasemetesse, tööhõivesse, õiguskaitsesse ja sotsiaalteenustesse haavatavate rühmade jaoks, kutsub komisjoni sellega seoses üles tagama selle ülesande täitmiseks piisava personali; on veendunud, et Porto deklaratsiooni vaesusega seotud eesmärke tuleks ELi tasandil täiendada tegevuskava ja tugeva vaesusevastase võitluse strateegiaga, mida toetavad märkimisväärsed investeeringud, mis käsitlevad vaesuse kõiki aspekte, sealhulgas palgavaesust;
6.	tuletab meelde, et praegused kriisid on seoses tööhõive, hariduse, koolituse ja vaimse heaoluga mõjutanud eriti noori; rõhutab, et muudetud mitmeaastases finantsraamistikus tuleb seada prioriteediks noorte toetamine ja noorte töötuse vastu võitlemise meetmed ning tugevdada olemasolevaid algatusi, näiteks tugevdatud noortegarantiid;
7. 	rõhutab demograafilist olukorda liidus, mis tuleneb rahvastiku vananemisest, sündimuse vähenemisest ja oodatava eluea pikenemisest; rõhutab vajadust investeerida sotsiaaltaristutesse, et lahendada demograafilisi probleeme; rõhutab, et demograafiliste muutuste mõju leevendamiseks puuduvad Euroopa ja riiklikud poliitikameetmed; väljendab heameelt Euroopa hooldusstrateegia üle ja kutsub üles seda mitmeaastase finantsraamistiku raames toetama ning kutsub liikmesriike üles kasutama parimal viisil ära Euroopa struktuuri- ja investeerimisfonde, et investeerida lastehoidu ning eakate ja teiste hooldust vajavate isikute hooldamisse ESF+, InvestEU ja muude rahastamisvahendite kaudu, mis soodustavad sotsiaalseid investeeringuid;
8.	väljendab heameelt liidu kindla soovi üle rohkem pingutada, et võidelda murettekitava laste vaesuse määra vastu ja aidata kaasa laste vaesuse kaotamisele hiljuti loodud Euroopa lastegarantii kaudu; hoiatab siiski, et praegused kriisid on süvendanud ja süvendavad veelgi vaesuses või vaesuse ohus olevate laste senist järjest halvenevat olukorda ning et sellel on pikaajalised tagajärjed; märgib, et liikmesriigid on pärast lastegarantii loomist investeerinud sellesse juba ligikaudu 9 miljardit eurot; kordab oma nõudmisi suurendada ajavahemikuks 2021–2027 kiiresti Euroopa lastegarantii rahastamist vähemalt 20 miljardi euro suuruse sihtotstarbelise eelarvega ning nõuab selle kaasamist muudetud mitmeaastasesse finantsraamistikku[footnoteRef:3]; kutsub komisjoni ühtlasi üles tegema lastegarantii tulemuslikuks rakendamiseks kättesaadavaks kõik kättesaadavad vahendid, sealhulgas ESF+, REACT-EU ning taaste- ja vastupidavusrahastu, ja kutsub liikmesriike üles neid täiel määral kasutama; kutsub komisjoni üles parandama koordineerimist ELi riikide vahel lastegarantii tegevuskavade rakendamisel ning paremini hindama ja süvalaiendama ELi ja riikliku poliitika mõju laste olukorrale; [3:  Euroopa Parlamendi 7. aprilli 2022. aasta resolutsioon Ukraina sõja eest põgenevate laste ja noorte kaitse kohta ELis (https://www.europarl.europa.eu/doceo/document/TA-9-2022-0120_ET.html) ja Euroopa Parlamendi 15. detsembri 2022. aasta resolutsioon mitmeaastase finantsraamistiku 2021–2027 täiustamise ning vastupidava ja uutele ülesannetele kohandatud ELi eelarve kohta (https://www.europarl.europa.eu/doceo/document/TA-9-2022-0450_ET.html).] 

9.	rõhutab, et ajutine ja lühiajaline paindlikkus, mis kehtestati ühtekuuluvuspoliitika fondides rea ettepanekutega ühtekuuluvusmeetmete kohta pagulaste toetamiseks Euroopas (CARE), aitas liikmesriikidel kiiresti toime tulla Ukraina-vastase sõja mõjuga, kuigi sellest siiski ei piisa mõne liikmesriigi vajaduste ulatuse jaoks; väljendab heameelt komisjoni ettepaneku üle luua sihtotstarbeline rahastamisvahend Ukraina toetamiseks mitmeaastase finantsraamistiku ülejäänud programmitöö ajaks, et tagada stabiilne ja prognoositav rahastamine raamistikus, mis toetab Ukraina finantsstabiilsust, edendab Ukraina taastumist ja moderniseerimist, viies samal ajal ellu olulisi reforme ühinemiskava raames;
10.	on veendunud, et sõjast tuleneva töötuse ja vaeghõive ennetamiseks on vaja lisapingutusi, ning nõuab TERA jätkamist ja refinantseerimist, et toetada lühendatud tööaja kavasid ja ajutiselt koondatud töötajaid, kuni sõja sotsiaal-majanduslikud tagajärjed avaldavad jätkuvalt negatiivset mõju tööturule; nõuab ajutise Euroopa sotsiaalse vastupanuvõime paketi koostamist, millega koordineeritaks meetmeid ja vahendeid ELi sotsiaalhoolekande- ja sotsiaalkaitsesüsteemide tugevdamiseks; rõhutab, et TERA on osutunud edukaks võitluses COVID-19 pandeemiast tingitud töötuse vastu;
11.	kutsub komisjoni üles töötama ELis välja majanduse juhtimise struktuuri, mis põhineb paindlikkusel, solidaarsusel, integratsioonil, sotsiaalsel õiglusel ja lähenemisel, soolisel võrdõiguslikkusel, kvaliteetsetel avalikel teenustel, sealhulgas kvaliteetsel ja kaasaval riiklikul haridussüsteemil kõigi jaoks, kvaliteetsel tööhõivel ja kestlikul arengul;
[bookmark: _GoBack]12.	kutsub komisjoni üles töötama välja asjakohase strateegia sotsiaalsete eesmärkide integreerimiseks liidu kulutustesse; on seisukohal, et sotsiaalse süvalaiendamise metoodika liidu eelarves oleks vajalik tagamaks, et kõik liidu rahastatavad poliitikavaldkonnad järgivad Euroopa sotsiaalõiguste sambas määratletud 20 põhimõtet ning et kõik liidu kulutused aitavad kaasa Euroopa sotsiaalsete eesmärkide saavutamisele või vähemalt ei tööta neile vastu; kutsub üles tugevdama sotsiaalpartnerite kaasamist ja partnerluse põhimõtet mitmeaastase finantsraamistiku kavandamises, rakendamises ja järelevalves seoses töötajate ja sotsiaalsete õiguste kaitse, töökohtade säilitamise, kvaliteetsete töökohtade loomise ja õiglase üleminekuga;
13.	väljendab muret selle pärast, et inflatsiooni ja mitme erakordse energiahinnašoki tagajärjel on palgad praegu languses; rõhutab pakilist vajadust palgatõusu järele, et säilitada sisenõudlus ja kaasav majanduskasv ning vähendada topeltkriisi mõju töötajatele ja kodumajapidamistele; on seisukohal, et ELi eelarves ja mitmeaastases finantsraamistikus on vaja teha täiendavaid jõupingutusi, et aidata sotsiaalpartneritel saavutada kolmepoolsete suutlikkuse suurendamise raamistike kaudu palgatõus, kiirendades nii piisavat miinimumpalka käsitleva kavandatava direktiivi eeldatavat positiivset mõju ja selle kiiret rakendamist;
14.	kordab oma üleskutset komisjonile esitada ELi eelarves tehtavate sotsiaalkulutuste jälgimise metoodika, mis põhineb kestliku arengu eesmärkidel ja Euroopa sotsiaalõiguste samba põhimõtetel, ning lisada heaolunäitajad sotsiaalvaldkonna tulemustabelisse ja mõõta mitmeaastase finantsraamistiku alusel rahastatavate eri fondide, vahendite ja vahendite üldist mõju töötingimuste ja heaolu parandamisele[footnoteRef:4]; rõhutab, et liidu vahendite kasutamist reguleerivad eeskirjad peavad olema kooskõlas sotsiaalsete õiguste ja demokraatlike põhimõtete järgimise, Euroopa sotsiaalõiguste samba, kestliku arengu eesmärkide ja töötajate põhiõigustega; on seisukohal, et avaliku sektori raha tuleks eraldada ainult nendele tööandjatele, kes austavad töötajate õigusi ja kohaldatavaid töötingimusi; [4:  Euroopa Parlamendi 5. aprilli 2022. aasta resolutsioon 2023. aasta eelarve koostamise üldsuuniste kohta, III jagu – Komisjon (https://www.europarl.europa.eu/doceo/document/TA-9-2022-0106_ET.pdf) ning tööhõive- ja sotsiaalkomisjoni arvamus eelarvekomisjonile
Euroopa Liidu 2024. aasta üldeelarve kohta – kõik jaod (https://www.europarl.europa.eu/doceo/document/EMPL-AD-746942_ET.pdf).] 

15.	toonitab, et ESF+ vahenditest tuleb anda piisavat toetust ELi sotsiaalpartnerite suutlikkuse suurendamiseks, sh koolituse, võrgustiku loomise meetmete ning sotsiaaldialoogi tugevdamise vormis, ning sotsiaalpartnerite ja kodanikuühiskonna organisatsioonide ühistegevustele;
16.	väljendab heameelt programmi „InvestEU“, Euroopa Innovatsiooninõukogu, innovatsioonifondi ja Euroopa Kaitsefondi vahendite suurendamise üle, mis peaksid STEPi toel viima investeeringuteni kriitilise tähtsusega tehnoloogiatesse, mis on hõlmatud nullnetotööstuse määrusega, ning tugevdama liidu avatud strateegilist suveräänsust; nõuab seetõttu vähemalt 102 miljoni euro suurust eelarvet nullnetooskuste akadeemiate loomiseks ja toimimiseks;
17.	tuletab meelde, et sellistel ametitel nagu Eurofound, EU-OSHA, Cedefop, ETF ja ELA on oluline roll liidu institutsioonidele ja riikidele eriteadmiste andmisel, eelkõige tööhõive- ja sotsiaalküsimustes, ning et neile tuleb anda vajalikud rahalised ja inimressursid muutuvate ülesannete täitmiseks;
18.	rõhutab, kui oluline on Euroopa oskusteaasta 2023, sealhulgas konkreetsed meetmed ja poliitikameetmed, mida toetatakse mitmeaastasest finantsraamistikust piisava rahastamisega, et arendada edasi tööhõive- ja ettevõtlusmeetmeid.

